தி.மு.க தொடங்கப்பட்டபோது தலைவர் பதவிக்குப் பதிலாகப் பொதுச்செயலாளர் பதவியை ஏற்றார் அண்ணா. அவர் இருந்தவரை தலைவர் என்ற பதவியே தி.மு.க-வில் இல்லாமல் இருந்தது. இந்த நிலையில், அண்ணா முதல்வராக இருந்தபோது, 1969-ம் ஆண்டு பிப்ரவரி 2-ம் நாள் அவர் மறைந்தார். அதைத் தொடர்ந்து அண்ணாவின் மறைவுக்குப் பின்னர், முதலமைச்சர் பதவிக்கு மு.கருணாநிதியும், நாவலர் நெடுஞ்செழியனும் போட்டியிட்டனர். எம்.ஜி.ஆர் ஆதரவுடன் கருணாநிதி முதல்வராகப் பதவி ஏற்றார். அதன்பிறகு, பொதுச்செயலாளர் பதவியை யாருக்கு வழங்குவது என்ற கேள்வியும் எழுந்தது. பிறகு தி.முக-வின் முன்னணி நிர்வாகிகள் ஆலோசனை செய்து தலைவர் பதவிக்கு கருணாநிதியை நியமிக்க முடிவு செய்தனர். அதனடிப்படையில், 27-7-69-ம் தேதியன்று தி.மு.க-வின் முதல் தலைவர் என்ற பதவியை கருணாநிதி ஏற்றார்.